text: Den første jule-tyv er gået i politiets net
  23 december 2015 kl. 11.35
  Politiet i Fredericia fik hurtigt slået en klo i en tyv, der i løbet af tirsdag stod bag fire indbrud i juletomme huse og lejligheder.
  På fire forskellige bopæle i Fredericia har borgere i det seneste døgn oplevet indbrud – begået på samme måde, nemlig ved at indbrudstyven har skaffet sig adgang til boligen ved at knuse en rude med en flise eller en brosten og herefter stjålet blandt andet kontanter og computere.
  Tyven er dog afsløret og pågrebet. En politipatrulje anholdt tyven, da han kørte rundt i en stjålet bil, der indeholdt tyvekosterne fra de fire indbrud – og med stor sandsynlighed også fra andre indbrud. Der er tale om en 30-årig mand fra lokalområdet.
  - I julen står mange huse tomme – og det frister indbrudstyvene. Derfor er det godt, at vi allerede har fanget gerningsmanden bag mindst fire indbrud, siger vicepolitiinspektør Peter Balsgaard fra Sydøstjyllands Politi i en  pressemeddelelse.
  Den 30-årige mand bliver fremstillet i grundlovsforhør onsdag eftermiddag  og han forventes fængslet.
  